Väliaikainen versio
JULKISASIAMIEHEN RATKAISUEHDOTUS
JEAN RICHARD DE LA TOUR
16 päivänä huhtikuuta 2026 (1)
Asia C‑295/25
Lima BV
vastaan
Vlaams Gewest
Ennakkoratkaisupyyntö – Raad van State (ylin hallintotuomioistuin, Belgia)
Ennakkoratkaisumenettely – Maatalous – Luonnonmukainen tuotanto ja luonnonmukaisesti tuotettujen tuotteiden merkinnät – Asetus (EU) 2018/848 – 7 artiklan a, b ja c alakohta – Liitteessä II olevan IV osan 2.2.1 ja 2.2.2 kohta – Tiettyjen tuotteiden ja aineiden käyttö
luonnonmukaisten elintarvikkeiden jalostuksessa – Lithothamnium calcareum ‑levän puhdistetuista, kuivatuista ja jauhetuista kerrostumista,
joissa on luonnostaan runsaasti kalsiumkarbonaattia,
saatu luonnonmukaiseksi sertifioitu jauhe – Hyväksymättä jättäminen
I       Johdanto
1.        Voiko luonnonmukaisen maatalousperäisen ainesosan käyttö jalostettujen luonnonmukaisten elintarvikkeiden tuotannossa olla kiellettyä?
2.        Tämä on se näennäinen paradoksi, jonka Raad van State (ylin hallintotuomioistuin, Belgia) on saattanut unionin tuomioistuimen käsiteltäväksi ja jonka osalta se pohtii, onko luonnonmukaiseksi sertifioitua jauhetta, joka on valmistettu puhdistetuista, kuivatuista ja jauhetuista Lithothamnium calcareum ‑levän kerrostumista, joissa on luonnostaan runsaasti kalsiumkarbonaattia, mahdollista käyttää luonnonmukaisessa kasvipohjaisessa riisi- tai kaurajuomassa, kun kalsiumin käyttämiseen elintarvikkeissa ei oikeudellisesti suoraan velvoiteta ja kun kalsiumkarbonaatin käyttö kalsiumin lisäämistarkoituksessa on kielletty luonnonmukaisessa tuotannossa asetuksen (EU) 2018/848,(2) sellaisena kuin se on muutettuna delegoidulla asetuksella (EU) 2022/474,(3) ja sen täytäntöönpanoasetuksen (EU) 2021/1165(4) säännösten mukaisesti.
3.        Unionin tuomioistuin on jo ottanut kantaa kasvipohjaisia juomia koskevaan kalsiumilla täydentämisen kieltoon muun kuin luonnonmukaisen Lithothamnium calcareum ‑levän tällaisten kerrostumien käytön osalta(5) asetuksen (EY) N:o 834/2007(6) ja asetuksen (EY) N:o 889/2008(7) perusteella. Ennakkoratkaisua pyytäneen tuomioistuimen esittämä kysymys on kuitenkin uusi, koska elintarvikelisäaineisiin sovellettavaa sääntelyä on muutettu asetuksella 2018/848, jolla kumottiin asetus N:o 834/2007, ja koska käsiteltävässä asiassa kyseessä olevat kerrostumat ovat peräisin luonnonmukaiseksi sertifioidusta Lithothamnium calcareum ‑levästä.
4.        Ehdotan, että unionin tuomioistuin toteaa, että tätä uutta elintarvikelisäaineita koskevaa sääntelyä, jonka piiriin katson Lithothamnium calcareum ‑levästä saatavan jauheen kuuluvan, on sovellettava riippumatta siitä, onko ainesosa luonnonmukainen vai ei, ja että tästä seuraa, ettei tätä jauhetta, vaikka se olisi luonnonmukaiseksi sertifioitu, ole sallittua käyttää luonnonmukaisessa tuotannossa
kalsiumin lisäämistarkoituksessa, koska siihen ei oikeudellisesti suoraan velvoiteta.
II     Unionin oikeus
A       Asetus (EY) N:o 178/2002
5.        Asetuksen (EY) N:o 178/2002(8) 2 artiklan ensimmäisessä ja toisessa kohdassa säädetään seuraavaa:
”Tässä asetuksessa ’elintarvikkeella’ tarkoitetaan mitä tahansa ainetta tai tuotetta, myös jalostettua, osittain jalostettua tai jalostamatonta tuotetta, joka on tarkoitettu tai jonka voidaan kohtuudella olettaa tulevan ihmisten nautittavaksi.
’Elintarvike’ käsittää juomat, purukumin ja vesi mukaan lukien kaikki aineet, jotka on tarkoituksellisesti lisätty elintarvikkeeseen sen valmistuksen tai käsittelyn aikana.
– –
”
B       Asetus (EY) N:o 1333/2008
6.        Asetuksen (EY) N:o 1333/2008(9) 3 artiklan 2 kohdan a ja b alakohdassa säädetään seuraavaa:
”Tässä asetuksessa sovelletaan – – seuraavia määritelmiä:
a)      ’elintarvikelisäaineella’ tarkoitetaan ainetta, jota ei tavanomaisesti sellaisenaan käytetä elintarvikkeena ja jota ei tavanomaisesti käytetä elintarvikkeelle ominaisena ainesosana riippumatta siitä, onko elintarvikelisäaineella ravitsemuksellista arvoa, ja jonka lisääminen elintarvikkeeseen teknologista tarkoitusta varten elintarvikkeen valmistuksen, prosessoinnin, käsittelyn, pakkaamisen, kuljetuksen tai varastoinnin aikana johtaa tai sen voidaan perustellusti olettaa johtavan siihen, että elintarvikelisäaine sellaisenaan tai muuttuneessa muodossa tulee joko suoraan tai epäsuorasti kyseisen elintarvikkeen ainesosaksi;
Elintarvikelisäaineina ei pidetä seuraavia:
– –
ii)      kuivatut tai tiivistetyt elintarvikkeet, mukaan luettuina koostettujen elintarvikkeiden valmistuksessa lisätyt aromit, joilla on aromi-, ravintoaine- ja maustevaikutuksen ohella toissijainen väriainevaikutus;
– –
b)      ’valmistuksen apuaineella’ tarkoitetaan aineita,
i)      joita ei kuluteta varsinaisina elintarvikkeina;
ii)      joita tarkoituksellisesti käytetään tiettyä teknologista tarkoitusta varten raaka-aineiden, elintarvikkeiden tai niiden ainesosien käsittelyssä tai prosessoinnissa; ja
iii)      jotka itse tai joiden johdannaiset saattavat esiintyä lopputuotteessa tahattomasti mutta teknisesti väistämättömänä jäämänä, josta ei aiheudu vaaraa terveydelle ja jolla ei ole teknologista vaikutusta lopputuotteeseen.”
C       Asetus (EU) N:o 1169/2011
7.        Asetuksen (EU) N:o 1169/2011(10) 2 artiklan 2 kohdan f alakohdassa säädetään seuraavaa:
” – – tässä asetuksessa tarkoitetaan:
– –
f)      ’ainesosalla’ elintarvikkeen tuotannossa tai valmistuksessa käytettyä ainetta tai tuotetta, aromit, elintarvikelisäaineet ja elintarvike-entsyymit sekä koostetun ainesosan osat mukaan lukien, joka on mukana valmiissa tuotteessa sellaisenaan tai jossakin muussa muodossa; jäämiä ei pidetä ainesosina.”
D       Asetus 2018/848
8.        Asetuksen 2018/848 6, 20, 51, 52 ja 63 perustelukappaleessa säädetään seuraavaa:
”(6)      Luonnonmukaista tuotantoa koskevan [Euroopan] unionin politiikan tavoitteiden mukaisesti kyseisen politiikan täytäntöönpanolle vahvistetulla lainsäädäntökehyksellä olisi pyrittävä varmistamaan luonnonmukaisesti tuotettujen tuotteiden tasapuolinen kilpailu ja sisämarkkinoiden moitteeton toiminta, säilyttämään kuluttajien luottamus luonnonmukaisiksi merkittyjä tuotteita kohtaan ja
– – luomaan edellytykset, joilla tämä politiikka voi edistyä tuotannon ja markkinoiden kehitystä vastaavasti.
– –
(20)      Koska luonnonmukaisessa tuotannossa olisi rajoitettava ulkoisten tuotantopanosten käyttöä, olisi yksilöitävä tietyt tavoitteet, joiden saavuttamista silmällä pitäen tuotteita ja aineita usein käytetään maataloustuotteiden tai jalostettujen maataloustuotteiden tuotannossa. Näitä tavoitteita palvelevassa tavanomaisessa käytössä tuotteiden tai aineiden käyttö olisi sallittava vain, kun tuotteet ja aineet on sallittu tämän asetuksen mukaisesti. Tällaisen sallimisen olisi kuitenkin oltava voimassa vain niin kauan, kuin tällaisten ulkoisten tuotantopanosten käyttöä muussa kuin luonnonmukaisessa tuotannossa ei kielletä unionin oikeudessa tai unionin oikeuteen perustuvassa kansallisessa lainsäädännössä.
– –
– –
(51)      Luonnonmukaisia elintarvikkeita
– –
tuottavien toimijoiden olisi noudatettava kriittisten jalostusvaiheiden systemaattiseen määrittelyyn perustuvia asianmukaisia menettelyjä, jotta varmistetaan, että jalostetut tuotteet täyttävät luonnonmukaisen tuotannon säännöt. Luonnonmukaiset jalostetut tuotteet olisi valmistettava käyttämällä jalostusmenetelmiä, joilla varmistetaan tuotteen luonnonmukaisten piirteiden ja ominaisuuksien säilyminen kaikissa luonnonmukaisen tuotannon vaiheissa.
(52)      Olisi vahvistettava säännöt, jotka koskevat luonnonmukaisten jalostettujen elintarvikkeiden
– –
koostumusta. Tällaiset elintarvikkeet olisi tuotettava pääasiallisesti luonnonmukaisista maatalousperäisistä ainesosista tai muista tämän asetuksen soveltamisalaan kuuluvista luonnonmukaisista ainesosista siten, että tässä asetuksessa täsmennettyjä muita kuin luonnonmukaisia maatalousperäisiä ainesosia voi käyttää vain rajoitetusti. Lisäksi luonnonmukaisten jalostettujen elintarvikkeiden – – tuotannossa olisi sallittava ainoastaan tiettyjen tämän asetuksen mukaisesti sallittujen tuotteiden ja aineiden käyttö.
– –
(63)      Asetuksen (EY) N:o 1107/2009[(11)] soveltamisalaan kuuluvien kasvinsuojeluaineina käytettävien tehoaineiden, sekä lannoitteiden, maanparannusaineiden, ravinteiden, muiden kuin luonnonmukaisten eri alkuperää olevien eläinravinnon ainesosien, rehun lisäaineiden, valmistuksen apuaineiden ja puhdistus- ja desinfiointiaineiden käyttö olisi tiettyjen tuotteiden tai aineiden luonnonmukaisessa tuotannossa minimoitava ja käytön olisi oltava tässä asetuksessa säädettyjen erityisten edellytysten mukaista. Samaa lähestymistapaa olisi noudatettava, kun kyseessä on tuotteiden ja aineiden käyttö elintarvikkeiden lisäaineina ja valmistuksen apuaineina ja kun kyseessä ovat muut kuin maatalousperäiset ainesosat luonnonmukaisten jalostettujen elintarvikkeiden tuotannossa. Sen vuoksi olisi määriteltävä tällaisten tuotteiden ja aineiden mahdollinen käyttö yleensä luonnonmukaisessa tuotannossa ja erityisesti luonnonmukaisten jalostettujen elintarvikkeiden tuotannossa, jollei tässä asetuksessa säädetyistä periaatteista ja eräistä kriteereistä muuta johdu.”
9.        Asetuksen 2018/848 2 artiklan 1 kohdan b alakohdassa säädetään seuraavaa:
”Tätä asetusta sovelletaan seuraaviin maataloudesta, myös vesiviljelystä ja mehiläishoidosta, peräisin oleviin tuotteisiin, sellaisina kuin ne on lueteltu [EUT]-sopimuksen liitteessä I, ja näistä tuotteista peräisin oleviin tuotteisiin, jos niitä tuotetaan, valmistetaan, merkitään, jaellaan, saatetaan markkinoille, tuodaan unioniin tai viedään unionista taikka jos niitä on tarkoitus tuottaa, valmistaa, merkitä, jaella, saattaa markkinoille, tuoda unioniin tai viedä unionista:
– –
b)      elintarvikkeina käytettävät jalostetut maataloustuotteet.”
10.      Tämän asetuksen 3 artiklan sanamuoto on seuraava:
”Tässä asetuksessa tarkoitetaan
1)      ’luonnonmukaisella tuotannolla’ tämän asetuksen mukaisten tuotantomenetelmien käyttöä kaikissa tuotannon, valmistuksen ja jakelun vaiheissa
– –;
2)      ’luonnonmukaisella tuotteella’ luonnonmukaisesta tuotannosta saatua tuotetta
– –
Luonnonvaraisten eläinten metsästyksestä tai kalastuksesta saatavia tuotteita ei katsota luonnonmukaisiksi tuotteiksi;
– –
45)      ’elintarvikkeella’ asetuksen [N:o 178/2002]
2 artiklassa määriteltyä elintarviketta;
– –
51)      ’ainesosalla’ asetuksen [N:o 1169/2011]
2 artiklan 2 kohdan f alakohdassa määriteltyä ainesosaa tai muiden kuin elintarvikkeiden osalta tuotteiden tuotannossa tai valmistuksessa käytettyä ainetta tai tuotetta, jota on yhä mukana valmiissa tuotteessa sellaisenaan tai jossakin muussa muodossa;
– –
61)      ’elintarvikelisäaineella’
asetuksen [N:o 1333/2008]
3 artiklan 2 kohdan a alakohdassa  määriteltyä elintarvikelisäainetta;
– –
65)      ’valmistuksen apuaineilla’ elintarvikkeiden osalta asetuksen [N:o 1333/2008]
3 artiklan 2 kohdan b alakohdassa
– – määriteltyjä valmistuksen apuaineita;
– – ”
11.      Asetuksen 2018/848 II luvun, jonka otsikkona on ”Luonnonmukaisen tuotannon tavoitteet ja periaatteet”,
7 artiklassa säädetään seuraavaa:
”Luonnonmukaisten jalostettujen elintarvikkeiden tuotanto perustuu erityisesti seuraaviin erityisiin periaatteisiin:
a)      luonnonmukaisten elintarvikkeiden tuotanto luonnonmukaisista maatalousperäisistä ainesosista;
b)      elintarvikkeiden lisäaineiden, muiden kuin luonnonmukaisten ainesosien, joilla on pääasiassa teknologisia ja aistinvaraisia käyttötarkoituksia, sekä mikroravintoaineiden ja valmistuksen apuaineiden käytön rajoittaminen niin, että niitä käytetään mahdollisimman vähän, ja vain teknologisesti välttämättömiin tapauksiin tai erityisiin ravitsemustarkoituksiin;
c)      sellaisten aineiden ja jalostusmenetelmien pois sulkeminen, jotka voivat antaa kuluttajalle väärän käsityksen tuotteen todellisesta luonteesta;
– – ”
12.      Kyseisen asetuksen 9 artiklan 3 kohdan ensimmäisessä alakohdassa säädetään seuraavaa:
”Jäljempänä olevissa 24 ja 25 artiklassa sekä liitteessä II tarkoitettuihin tarkoituksiin ja käyttöön saa käyttää luonnonmukaisessa tuotannossa ainoastaan mainittujen säännösten nojalla sallittuja tuotteita ja aineita edellyttäen, että niiden käyttö muuhun kuin luonnonmukaiseen tuotantoon on sallittu myös asiaankuuluvien unionin lainsäädännön säännösten ja tapauksen mukaan unionin lainsäädäntöön perustuvien kansallisten säännösten mukaisesti.”
13.      Kyseisen asetuksen 16 artiklassa säädetään seuraavaa:
”1.      Jalostettuja elintarvikkeita tuottavien toimijoiden on noudatettava erityisesti liitteessä II olevassa IV osassa
– –
vahvistettuja yksityiskohtaisia tuotantosääntöjä.
2.      Siirretään komissiolle valta antaa 54 artiklan mukaisesti delegoituja säädöksiä, joilla muutetaan
– –
b)      liitteessä II olevan IV osan 2.2.2 kohtaa niiden tuotteiden ja aineiden tyypin ja koostumuksen osalta, joiden käyttö jalostetuissa elintarvikkeissa sallitaan, sekä niiden käyttöedellytysten osalta;
– – ”
14.      Asetuksen 2018/848 24 artiklan 2, 4 ja 9 kohdassa säädetään seuraavaa:
”2.      [Euroopan k]omissio voi – – sallia eräiden tuotteiden ja aineiden käytön luonnonmukaisten jalostettujen elintarvikkeiden ja elintarvikkeena – – käytettävän hiivan tuotannossa, ja se sisällyttää kaikki tällaiset sallitut tuotteet ja aineet luetteloihin käytettäväksi rajoitetusti seuraaviin tarkoituksiin:
a)      elintarvikkeiden lisäaineina ja valmistuksen apuaineina;
b)      luonnonmukaisten jalostettujen elintarvikkeiden tuotannossa käytettävinä muina kuin luonnonmukaisina maatalousperäisinä aineosina;
c)      hiivan ja hiivatuotteiden tuotannossa käytettävinä valmistuksen apuaineina.
– –
4.      Kun kyseessä on 2 kohdassa tarkoitettujen tuotteiden ja aineiden käytön salliminen luonnonmukaisten jalostettujen elintarvikkeiden tuotannossa ja elintarvikkeena
– –
käytettävän hiivan tuotannossa, sovelletaan II luvussa vahvistettuja periaatteita ja seuraavia kriteereitä, jotka arvioidaan kokonaisuutena:
– –
b)      ilman näiden tuotteiden ja aineiden käyttöä olisi mahdotonta tuottaa tai säilyttää elintarviketta tai täyttää unionin lainsäädännön perusteella säädettyjä tiettyjä ravitsemuksellisia vaatimuksia;
c)      niitä tavataan luonnossa ja ne ovat saaneet läpikäydä vain mekaanisia, fysikaalisia tai biologisia prosesseja taikka entsyymi- tai mikrobikäsittelyjä, paitsi jos tällaista alkuperää olevia tuotteita tai aineita ei ole saatavilla riittävästi tai riittävän laadukkaina;
d)      luonnonmukaista ainesosaa ei ole saatavilla riittävästi.
– –
9.      Komissio hyväksyy täytäntöönpanosäädöksiä, joilla annetaan tai evätään lupa 1 ja 2 kohdan mukaisesti tuotteiden ja aineiden käyttöön yleensä luonnonmukaisessa tuotannossa ja erityisesti luonnonmukaisten jalostettujen elintarvikkeiden tuotannossa ja joilla vahvistetaan tällaisen luvan myöntämisessä noudatettavat menettelyt sekä kyseisten tuotteiden ja aineiden luettelot ja tapauksen mukaan tuotteiden ja aineiden kuvaus, koostumusvaatimukset ja käyttöedellytykset.
– – ”
15.      Tämän asetuksen liitteessä II olevan III osan 2.2.1 kohdan mukaan luonnonvaraisten levien ja niiden osien keruuta pidetään luonnonmukaisena tuotantomenetelmänä tietyin tässä kohdassa määritellyin edellytyksin.
16.      Tämän asetuksen liitteessä II olevan IV osan 2 kohdassa, jonka otsikkona on ”Jalostettujen elintarvikkeiden tuotantoa koskevat yksityiskohtaiset vaatimukset”, säädetään seuraavaa:
” – –
2.2.1.      Elintarvikkeiden jalostuksessa saa käyttää ainoastaan 24 artiklan tai 25 artiklan nojalla luonnonmukaisessa tuotannossa käytettäviksi sallittuja elintarvikkeiden lisäaineita, valmistuksen apuaineita ja muita kuin luonnonmukaisia maatalousperäisiä ainesosia sekä 2.2.2 kohdassa tarkoitettuja tuotteita ja aineita
– –
2.2.2.      Elintarvikkeiden jalostuksessa on sallittua käyttää seuraavia tuotteita ja aineita:
– –
f)      kivennäisaineet (mukaan lukien hivenaineet), vitamiinit, aminohapot ja mikroravintoaineet, edellyttäen, että:
i)      unionin lainsäädännön säännöksissä tai unionin lainsäädännön mukaisissa kansallisissa säännöksissä ”oikeudellisesti suoraan velvoitetaan” käyttämään niitä tavanomaiseen käyttöön tarkoitetuissa elintarvikkeissa sillä seurauksella, että elintarviketta ei voida lainkaan saattaa markkinoille tavanomaiseen käyttöön tarkoitettuna elintarvikkeena ilman kyseisten kivennäisaineen, vitamiinin, aminohapon tai mikroravintoaineen lisäämistä; tai
ii)      niiden elintarvikkeiden osalta, jotka saatetaan markkinoille tiettyjä terveys- tai ravinto-ominaisuuksia tai
‑vaikutuksia omaavina tai tiettyjen kuluttajaryhmien tarpeisiin:
–        Euroopan parlamentin ja neuvoston asetuksen (EU) N:o 609/2013[(12)]
1 artiklan 1 kohdan a ja b alakohdassa tarkoitetuissa tuotteissa niiden käyttö asianomaisia varten sallitaan mainitulla asetuksella ja kyseisen asetuksen 11 artiklan 1 kohdan perusteella hyväksytyillä säädöksillä tai
–        tuotteissa, joihin sovelletaan komission direktiiviä 2006/125/EY,[(13)] niiden käyttö sallitaan mainitulla direktiivillä.
– – ”
E       Täytäntöönpanoasetus 2021/1165
17.      Täytäntöönpanoasetuksen 2021/1165 14 perustelukappaleessa todetaan seuraavaa:
”Kun otetaan huomioon tiettyjen muiden kuin luonnonmukaisten maatalousperäisten ainesosien koostumus, jotkin näiden ainesosien käyttötarkoituksista luonnonmukaisissa jalostetuissa elintarvikkeissa voivat vastata käyttöä elintarvikkeiden lisäaineina, elintarvikkeiden valmistuksen apuaineina tai asetuksen [2018/848] liitteessä II olevan IV osan 2.2.2 kohdassa tarkoitettuina tuotteina ja aineina. Kyseisiin käyttötarkoituksiin tarvitaan asetuksen [2018/848] liitteessä II olevan IV osan 2.2 kohdan mukainen erityinen lupa, eikä tällaisia käyttötarkoituksia tulisi hyväksyä sallimalla maatalousperäisiä ainesosia, jotka eivät ole luonnonmukaisia.”
18.      Kyseisen täytäntöönpanoasetuksen 6 artiklassa säädetään seuraavaa:
”Asetuksen [2018/848] 24 artiklan 2 kohdan a alakohdan soveltamiseksi ainoastaan tämän asetuksen liitteessä V olevassa A osassa lueteltuja tuotteita ja aineita voidaan käyttää elintarvikkeiden lisäaineina, mukaan lukien elintarvikkeiden lisäaineina käytettävät elintarvike-entsyymit, ja valmistuksen apuaineina luonnonmukaisten jalostettujen elintarvikkeiden tuotannossa edellyttäen, että niiden käyttö on asiaankuuluvien unionin lainsäädännön säännösten, erityisesti Euroopan parlamentin ja neuvoston asetuksen [N:o 1333/2008], ja tapauksen mukaan unionin lainsäädäntöön perustuvien kansallisten säännösten mukaista.”
19.      Kyseisen
täytäntöönpanoasetuksen 7 artiklassa, jota sovelletaan 1.1.2024 alkaen,(14) säädetään seuraavaa:
”Asetuksen [2018/848] 24 artiklan 2 kohdan b alakohdan soveltamiseksi ainoastaan tämän asetuksen liitteessä V olevassa B osassa lueteltuja muita kuin luonnonmukaisia maatalousperäisiä ainesosia voidaan käyttää luonnonmukaisten jalostettujen elintarvikkeiden tuotannossa edellyttäen, että niiden käyttö on asiaankuuluvien unionin lainsäädännön säännösten ja tapauksen mukaan unionin lainsäädäntöön perustuvien kansallisten säännösten mukaista.
Ensimmäinen kohta ei rajoita asetuksen [2018/848] liitteessä II olevan IV osan 2 jaksossa säädettyjen jalostettujen elintarvikkeiden luonnonmukaista tuotantoa koskevien yksityiskohtaisten vaatimusten soveltamista. Ensimmäistä kohtaa ei varsinkaan sovelleta maatalousperäisiin ainesosiin, jotka eivät ole luonnonmukaisia ja joita käytetään elintarvikkeiden lisäaineina, elintarvikkeiden valmistuksen apuaineina tai asetuksen [2018/848] liitteessä II olevan IV osan 2.2.2 kohdassa tarkoitettuina tuotteina ja aineina.”
20.      Saman täytäntöönpanoasetuksen liitteessä V olevan A osan, jonka otsikkona on ”Sallitut asetuksen [2018/848] 24 artiklan 2 kohdan a alakohdassa tarkoitetut elintarvikkeiden lisäaineet ja valmistuksen apuaineet”, A1 jaksossa on taulukko, jossa on seuraava rivi:
Koodi
Nimi
Luonnonmukaisesti tuotetut elintarvikkeet, joihin voidaan lisätä
Erityisedellytykset ja -rajoitukset
– –
– –
– –
– –
E 170
Kalsiumkarbonaatti
kasvi- tai eläinperäiset tuotteet
ei saa käyttää tuotteiden väriaineena eikä kalsiumlisänä
– –
– –
– –
– –
III  Pääasian tosiseikat ja ennakkoratkaisukysymys
21.      Lima BV on Belgian oikeuden mukaan perustettu yhtiö, joka on erikoistunut kasvipohjaisten luonnonmukaisten elintarvikkeiden markkinointiin, erityisesti kahteen luonnonmukaiseen juomaan, joista toinen on
riisi- ja toinen kaurapohjainen
ja joiden tunnusomainen ainesosa on Lithothamnium calcareum ‑levä, joka on peräisin kerätyistä luonnonvaraisista ja luonnonmukaiseksi sertifioiduista levistä.
22.      Asianomainen valvontaelin katsoi 13.4.2023 antamassaan sertifiointipäätöksessä, että lithothamniumin osalta on erotettava toisistaan levät (Lithothamnium sp.
Algae) ja levän kalkkeutumisen seurauksena syntyvä meren tuote (maerl-esiintymät), joista ainoastaan ensin mainittuja voidaan pitää ”maataloustuotteina”. Se lisäsi, että ainesosan käyttötarkoitus on ratkaiseva tekijä siltä osin, onko kyseinen ainesosa luonnonmukainen vai ei. Se totesi, että kalsiumia sisältävien lithothamniumin jäämien lisääminen merkitsee
kalsiumin lisäämistä luonnonmukaisiin tuotteisiin, mikä on asetuksen (EU) 2018/848 liitteessä II olevan IV osan 2.2 kohdan vastaista ja merkitsee sitä, että Lima ”merkitsee ja markkinoi vaatimustenvastaisia tuotteita luonnonmukaisina tuotteina”, mikä antaa aiheen ”varoitukseen”.
23.      Sen jälkeen, kun kyseinen valvontaelin oli 5.5.2023
vahvistanut
mainitun päätöksen, Lima teki siitä hallinnollisen valituksen Vlaamse Overheidin (Flanderin viranomainen, Belgia) Departement Landbouw en Visserijlle (maatalous- ja kalastusministeriö). Maatalous- ja kalastusministeriön tulotukiyksikön päällikkö katsoi 18.12.2023 antamallaan päätöksellä, ettei
Lithothamnium calcareum ‑levän puhdistetuista, kuivatuista ja jauhetuista kerrostumista saadun jauheen lisääminen ollut sallittua, koska sen tarkoituksena oli kalsiumin lisääminen tuotteeseen. Kyseinen päällikkö totesi, että Limalle annettu ”varoitus” oli pidettävä voimassa ja että siitä seurasi, että ainoastaan ennen 1.1.2024 valmistettuja juomia voitiin edelleen markkinoida luonnonmukaisesti tuotettuina.
24.      Raad van Statessa (ylin hallintotuomioistuin), jossa Lima on nostanut kanteen kyseisen päätöksen kumoamiseksi, asianosaiset ovat olleet erimielisiä Lithothamnium calcareum ‑levän puhdistetuista, kuivatuista ja jauhetuista kerrostumista saatuun luonnonmukaiseksi sertifioituun jauheeseen sovellettavasta säännöstöstä
sekä
tuomion Natumi tulkinnasta.
25.      Lima katsoo yhtäältä, että kyseistä jauhetta on pidettävä luonnonmukaisena ainesosana. Liman mukaan tämä ominaisuus yksinään riittää sallimaan jauheen lisäämisen jalostettuun luonnonmukaiseen elintarvikkeeseen sen ravintosisältöprofiilista riippumatta asetuksen 2018/848 7 artiklan a alakohdan mukaisesti. Flanderin viranomainen katsoo, että vaikka kyseinen jauhe on luonnonmukaiseksi sertifioitu, siihen on sovellettava kivennäisaineita koskevaa säännöstöä, jossa kielletään kalsiumkarbonaatin lisääminen yksinomaan kalsiumin lisäämistarkoituksessa kyseisen asetuksen 7 artiklan b alakohdan sekä liitteessä
II olevan
IV osan 2.2.1 kohdan ja 2.2.2 kohdan f alakohdan sekä täytäntöönpanoasetuksen 2021/1165 liitteessä V olevan A osan mukaisesti.
26.      Unionin tuomioistuin on toisaalta todennut tuomiossa Natumi, että asetusta N:o 889/2008(15) on tulkittava siten, että se on esteenä
Lithothamnium calcareum ‑levän puhdistetuista, kuivatuista ja jauhetuista kerrostumista saadun jauheen käytölle muuna kuin luonnonmukaisena maatalousperäisenä ainesosana kyseisen asetuksen 28 artiklassa tarkoitetussa merkityksessä luonnonmukaisten elintarvikkeiden, kuten riisi- ja soijapohjaisten  luonnonmukaisten juomien, jalostuksessa kalsiumin lisäämistarkoituksessa.
27.      Asianosaiset ovat erimielisiä siitä, mitä seurauksia kyseisellä tuomiolla on nyt käsiteltävään asiaan sovellettavan uuden lainsäädännön voimassaoloaikana.
28.      Ennakkoratkaisua pyytänyt tuomioistuin suhtautuu epäilevästi siihen, voidaanko kyseistä oikeuskäytäntöä soveltaa suoraan analogisesti, koska unionin tuomioistuimen tuomiossa Natumi lausuma kanta koski muuta kuin luonnonmukaista
Lithothamnium calcareum ‑levän puhdistetuista, kuivatuista ja jauhetuista kerrostumista saatua jauhetta, kun taas nyt käsiteltävässä asiassa kyseessä olevan jauheen valmistuksessa käytetty Lithothamnium calcareum on luonnonmukaiseksi sertifioitu. Lisäksi ennakkoratkaisua pyytänyt tuomioistuin katsoo, että sovellettavaa lainsäädäntöä on kehitetty lisäämällä asetuksen 2018/848 24 artiklan 4 kohdan d alakohtaan luonnonmukaisessa tuotannossa käytettävien tuotteiden ja aineiden hyväksymistä koskeva uusi edellytys, eli se, ettei luonnonmukaista ainesosaa ole saatavilla riittävästi. Se lisää, että niiden levien luettelo, joita voidaan käyttää jalostetun luonnonmukaisen elintarvikkeen muuna kuin luonnonmukaisena maatalousperäisenä ainesosana, on supistettu käsittämään kaksi lajia (arame-levä ja hijiki-levä).(16) Ennakkoratkaisua pyytänyt tuomioistuin toteaa, että komission 30.11.2023 julkaisemassa ja säännöllisesti päivitettävässä asiakirjassa ”Frequently asked questions on organic rules” (”Usein esitetyt kysymykset luonnonmukaista tuotantoa koskevista säännöistä”)(17) todetaan, että Lithothamnium calcareum ‑levän pääasiallinen ainesosa on kalsiumkarbonaatti, joka on kivennäisaine, jonka käyttö luonnonmukaisessa tuotannossa edellyttää siten
asetuksen 2018/848 liitteessä II olevan IV osan 2.2.2 kohdan mukaista lupaa, ja että sen pääasiallinen tehtävä jalostetuissa elintarvikkeissa on kalsiumin lisääminen.
29.      Tässä tilanteessa Raad van State (ylin hallintotuomioistuin) on päättänyt lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Onko asetuksen [2018/848] liitteessä II olevan IV osan 2.2.1 ja 2.2.2 kohtaa yhdessä tämän asetuksen 7 artiklan b ja c alakohdan kanssa tulkittava siten, että luonnonmukaiseksi sertifioitu jauhe, joka on valmistettu puhdistetuista, jauhetuista ja kuivatuista Lithothamnium calcareum ‑levän kerrostumista, joissa on luonnostaan runsaasti kalsiumkarbonaattia, kuuluu tavanomaiseen käyttöön tarkoitettujen luonnonmukaisten elintarvikkeiden jalostuksessa [kyseisen asetuksen]  liitteessä II olevan IV osan 2.2.2 kohdan f alakohdan i alakohdan soveltamisalaan ja sen käyttö on näin ollen kielletty, koska kalsiumin käyttämiseen tavanomaiseen käyttöön tarkoitetuissa elintarvikkeissa ei oikeudellisesti suoraan velvoiteta?”
30.      Lima, Flanderin viranomainen, Italian hallitus ja komissio ovat esittäneet kirjallisia huomautuksia.
IV     Asian arviointi
31.      Ennakkoratkaisua pyytäneen tuomioistuimen esittämä kysymys edellyttää sen tutkimista, aiheutuuko luonnonmukaisten maatalousperäisten ainesosien käytölle jalostettujen luonnonmukaisten elintarvikkeiden tuotannossa rajoituksia asetuksen 2018/848 7 artiklan b ja c alakohdasta, joissa säädetään, että jalostettujen luonnonmukaisten elintarvikkeiden tuotantoon sovellettavia erityisiä periaatteita ovat  yhtäältä se, että elintarvikkeiden lisäaineita, mikroravintoaineita ja valmistuksen apuaineita käytetään mahdollisimman vähän ja vain teknologisesti välttämättömiin tapauksiin tai erityisiin ravitsemustarkoituksiin, ja toisaalta se, että suljetaan pois sellaiset aineet ja valmistusmenetelmät, jotka voivat antaa väärän käsityksen tuotteen todellisesta luonteesta. Vai riittääkö, että maatalousperäinen ainesosa on luonnonmukainen, jotta sitä voidaan käyttää jalostettujen luonnonmukaisten elintarvikkeiden valmistuksessa, kun otetaan huomioon, että kyseisen asetuksen 7 artiklan a alakohdassa säädetään toisena jalostettuna luonnonmukaisten elintarvikkeita tuottamista koskevana erityisenä periaatteena, että luonnonmukaisia elintarvikkeita
tuotetaan luonnonmukaisista maatalousperäisistä ainesosista?
32.      Oikeuskäytännössä on jo vahvistettu periaatteita kasvipohjaisten juomien osalta. Unionin tuomioistuin on tältä osin todennut, ettei nimitystä ”maito” eikä ainoastaan maitotuotteille varattuja nimityksiä saa laillisesti käyttää kuvaamaan puhtaasti kasviperäistä tuotetta ja ettei
tuotteen kasviperäisyyden osoittavien kuvailevien tai selittävien mainintojen lisäämisellä ole vaikutusta mainitunlaiseen kieltoon.(18)
33.      Lisäksi unionin tuomioistuin
on todennut, että taloudellisten  toimijoiden tehtävänä on määrittää tuotteidensa koostumus ja päättää, millä nimityksellä ne
haluavat pitää niitä kaupan. Jos ne haluavat pitää näitä tuotteita kaupan
ravintolisinä,(19) joihin liittyy ravitsemus- tai terveysväitteitä,(20) tai
erityisravinnoksi tarkoitettuina elintarvikkeina,(21) niiden on näin ollen täytettävä unionin soveltuvassa säännöstössä kyseisen alan osalta säädetyt velvoitteet, mikä voi johtaa kieltoon pitää niitä kaupan luonnonmukaisesti tuotettuina tuotteina. Unionin oikeudessa ei taata, että talouden toimija voisi pitää tuotteitaan kaupan kaikilla nimityksillä, joiden se katsoo olevan edullisia tuotteidensa myynnin edistämiseksi.(22)
34.      Unionin tuomioistuin on 4.10.2024 antamassaan tuomiossa Herbaria Kräuterparadies II,(23) joka seurasi 5.11.2014 annettua tuomiota Herbaria Kräuterparadies,(24) vahvistanut, ettei kyseessä olevaa juomaa, jota pidettiin kaupan ravintolisänä ja joka koostui luonnonmukaisesti tuotettujen hedelmämehujen ja yrttiuutteiden seoksesta, johon oli lisätty muita kuin kasviperäisiä vitamiineja ja rautaglukonaattia,
voitu kutsua luonnonmukaisesti tuotetuksi, koska se ei täyttänyt asetuksen 2018/848 16 artiklan 1 kohdassa, luettuna yhdessä sen liitteessä II olevan IV osan 2.2.2 kohdan f alakohdan(25) kanssa, säädettyjä vaatimuksia.(26)
35.      Tuomiossa Natumi, johon pääasian molemmat asianosaiset vetoavat, unionin tuomioistuin on todennut, että Lithothamnium calcareum ‑levän puhdistetuista, kuivatuista ja jauhetuista kerrostumista saadun jauheen käyttö muuna kuin luonnonmukaisena maatalousperäisenä ainesosana soija- ja riisipohjaisten luonnonmukaisten juomien jalostuksessa niiden täydentämiseksi kalsiumilla asetuksen N:o 889/2008, sellaisena kuin se on muutettuna täytäntöönpanoasetuksella 2018/1584, 28 artiklassa tarkoitetussa merkityksessä ei ole
kyseisen asetuksen nojalla sallittua.
36.      Vaikka unionin tuomioistuin on todennutkin, ettei
Lithothamnium calcareum ‑levää mainita luonnonmukaisten elintarvikkeiden tuotantoon sovellettavissa  kivennäisaineiden lisäyksiä koskevissa
säännöksissä(27) ja ettei sitä ”voida ensi näkemältä pitää kivennäisaineena”,(28) se on lisännyt, että muissa säännöksissä,(29) kun niitä luetaan yhdessä näiden kanssa, kielletään kalsiumin lisääminen luonnonmukaisten elintarvikkeiden, kuten riisi- ja soijapohjaisten juomien, jalostuksessa niiden täydentämiseksi kalsiumilla.(30) Se on todennut, että kyseisiä juomia valmistava yhtiö myönsi nimenomaisesti käyttävänsä tätä levää sen korkean kalsiumpitoisuuden vuoksi,(31) ja päätellyt tästä, että tällaisen luonnostaan runsaasti kalsiumia sisältävän jauheen käyttäminen muuna kuin luonnonmukaisena maatalousperäisenä ainesosana asetuksen N:o 889/2008, sellaisena kuin se on muutettuna täytäntöönpanoasetuksella 2018/1584, 28 artiklassa tarkoitetussa merkityksessä merkitsisi kalsiumin lisäämistarkoituksessa tapahtuvaa kalsiumkarbonaatin käyttöä koskevan kiellon kiertämistä.(32)
37.      Luonnonmukaisten elintarvikkeiden tuotantoon sovellettava asetus 2018/848 on selventänyt muhina kuin luonnonmukaisiin
maatalousperäisiin
ainesosiin sovellettavan
sääntelyn ja elintarvikelisäaineisiin sekä valmistuksen apuaineisiin sovellettavan
sääntelyn
keskinäistä suhdetta, kun otetaan huomioon kyseisen asetuksen 7 artiklassa säädetyt luonnonmukaisten elintarvikkeiden jalostusta koskevat periaatteet eli erityisesti  luonnonmukaisiin maatalousperäisiin ainesosiin pohjautuva tuotanto sekä elintarvikkeiden lisäaineiden käytön rajoittaminen.
38.      Olen taipuvainen katsomaan, ettei
pelkästään se, että käytetään ainesosaa, jota  pidetään ”luonnonmukaisena maatalousperäisenä ainesosana” asetuksen 2018/848 7 artiklan a alakohdassa vahvistetun periaatteen mukaisesti, riitä sallimaan sen mitä tahansa käyttöä. Kyseisen asetuksen 7 artiklan b alakohdassa nimittäin vahvistetaan seuraava periaate: ”elintarvikkeiden lisäaineiden – – sekä mikroravintoaineiden ja valmistuksen apuaineiden käytön rajoittaminen niin, että niitä käytetään mahdollisimman vähän, ja vain teknologisesti välttämättömiin tapauksiin tai erityisiin ravitsemustarkoituksiin”. Vaikka elintarvikelisäaine
olisi luonnonmukainen maatalousperäinen ainesosa, sitä on arvioitava sen käytön perusteella (teknologisesti välttämätön tapaus tai erityinen ravitsemustarkoitus).
39.      Aluksi on muistutettava, että käsite ”ainesosa” määritellään asetuksen 2018/848 3 artiklan 51 alakohdassa viittauksella asetuksen N:o 1169/2011 2 artiklan 2 kohdan f alakohdassa säädettyyn määritelmään. Viimeksi mainitun säännöksen mukaan ”ainesosalla” tarkoitetaan ”elintarvikkeen tuotannossa tai valmistuksessa käytettyä ainetta tai tuotetta, aromit, elintarvikelisäaineet ja elintarvike-entsyymit sekä koostetun ainesosan osat mukaan lukien, joka on mukana valmiissa tuotteessa sellaisenaan tai jossakin muussa muodossa”. Tästä seuraa, että elintarvikelisäaineet kuuluvat ainesosiin ja ettei
tuomiossa Natumi esitetty
Lithothamnium calcareum ‑leväjauheen luokittelu ”muuksi kuin luonnonmukaiseksi maatalousperäiseksi ainesosaksi” estä sen luokittelemista myös
asetuksessa 2018/848 tarkoitetuksi ”elintarvikelisäaineeksi”.
40.      ”Elintarvikelisäaine” määritellään kyseisen asetuksen 3 artiklan 61 alakohdassa viittaamalla asetuksen N:o 1333/2008 3 artiklan 2 kohdan a alakohtaan, jonka mukaan elintarvikelisäaineella  ”tarkoitetaan ainetta, jota ei tavanomaisesti sellaisenaan käytetä elintarvikkeena ja jota ei tavanomaisesti käytetä elintarvikkeelle ominaisena ainesosana riippumatta siitä, onko elintarvikelisäaineella ravitsemuksellista arvoa, ja jonka lisääminen elintarvikkeeseen teknologista tarkoitusta varten elintarvikkeen valmistuksen, prosessoinnin, käsittelyn, pakkaamisen, kuljetuksen tai varastoinnin aikana johtaa tai sen voidaan perustellusti olettaa johtavan siihen, että elintarvikelisäaine sellaisenaan tai muuttuneessa muodossa tulee joko suoraan tai epäsuorasti kyseisen elintarvikkeen ainesosaksi”.
41.      On kiistatonta, etteivät
Lithothamnium calcareum ‑levästä saatu jauhe ja kalsiumkarbonaatti, jota se pääosin sisältää, ole sellaisenaan nautittavia elintarvikkeita vaan niitä lisätään tarkoituksellisesti ja niistä tulee lopullisen juoman ainesosa.(33) Päättelyni tässä vaiheessa sivuutan kysymyksen tämän jauheen ravintoarvosta tai  teknologisesta tehtävästä.
42.      Tästä elintarvikelisäaineiden määritelmästä on kuitenkin säädetty poikkeuksia.
Elintarvikelisäaineina ei näin ollen pidetä seuraavia: ”kuivatut tai tiivistetyt elintarvikkeet, mukaan luettuina koostettujen elintarvikkeiden valmistuksessa lisätyt aromit, joilla on aromi-, ravintoaine- ja maustevaikutuksen ohella toissijainen väriainevaikutus”.(34) Tällä poikkeuksella on seuraavat kaksi edellytystä: kyseessä on oltava elintarvike, ja sitä on käytettävä aromi-, ravintoaine- ja maustevaikutuksen vuoksi.
43.      Näin ollen on yhtäältä tarpeen määrittää, voidaanko pääasiassa kyseessä oleva jauhe luokitella ”elintarvikkeeksi”.
Elintarvike on määritelty asetuksen 2018/848 3 artiklan 45 alakohdassa viittaamalla asetuksen N:o 178/2002 2 artiklassa olevaan määritelmään, jonka mukaan sillä tarkoitetaan ”mitä tahansa ainetta tai tuotetta, myös jalostettua, osittain jalostettua tai jalostamatonta tuotetta, joka on tarkoitettu tai jonka voidaan kohtuudella olettaa tulevan ihmisten nautittavaksi”.
Kyseisen 2 artiklan toisessa alakohdassa täsmennetään, että ”elintarvike käsittää juomat, purukumin ja vesi mukaan lukien kaikki aineet, jotka on tarkoituksellisesti lisätty elintarvikkeeseen sen valmistuksen tai käsittelyn aikana”. Tämän määritelmän perusteella voidaan todeta, että kyseessä oleva jauhe on elintarvike, koska se on elintarvikkeisiin tarkoituksellisesti lisättävä aine. Näin ollen tämän ratkaisuehdotuksen edellisessä kohdassa mainitun poikkeuksen ensimmäinen edellytys täyttyy.
44.      Tämän poikkeuksen toisen edellytyksen täyttämiseksi on toisaalta vielä tarpeen, että tätä jauhetta käytetään sen
aromi-, ravintoaine- tai maustevaikutuksen vuoksi.  Lähellä oleva käsite
”erityiset ravitsemustarkoitukset”, jota ei ole määritelty ja jota käytetään asetuksen 2018/848 7 artiklan b alakohdassa, esiintyy toisessa luonnonmukaisesti tuotettujen jalostettujen elintarvikkeiden tuotantoon sovellettavista periaatteista, jonka  perusteella elintarvikelisäaineita voidaan käyttää tällaisissa elintarvikkeissa  (toisena vaihtoehtona  on  teknologisesti välttämätön tapaus).(35)
45.      Käsiteltävän asian ja pääasiassa kyseessä olevan jauheen käyttöön sovellettavan säännöstön  mahdollinen monitulkintaisuus  perustuu näihin läheisiin käsitteisiin. Jos elintarvikelisäainetta käytetään erityisiin ravitsemustarkoituksiin,  sen käyttö on sallittua luonnonmukaisesti tuotettujen jalostettujen elintarvikkeiden  tuotannossa.  Lisäksi on niin, että jos aine on elintarvike, jota käytetään sen aromi-, ravintoaine- tai maustevaikutuksen vuoksi,  sitä ei pidetä elintarvikelisäaineena ja sitä voidaan näin ollen käyttää vapaasti.  Näin ollen jää määritettäväksi, mikä tehtävä kyseisellä jauheella on.
46.      Lima vetoaa Lithothamnium calcareum ‑leväjauheen käyttöön juomiensa kalsiumpitoisuuden lisäämiseksi ja toteaa ainoastaan, että kyseessä on maatalousperäinen ainesosa. Se väittää lisäksi, että  tuomiossa Natumi unionin tuomioistuin luokitteli kyseiseen tuomioon johtaneessa asiassa kyseessä olleen jauheen ainoastaan  ”muuksi kuin luonnonmukaiseksi maatalousperäiseksi ainesosaksi”  eikä ”kivennäisaineeksi” ja että tämän ainesosan luonnonmukainen  versio on näin ollen hyväksyttävä.
47.      Asetus 2018/848 ei kuitenkaan mielestäni mahdollista tällaiseen lopputulokseen johtavaa tulkintaa.
48.      Ensinnäkin ainoa kyseisessä asetuksessa oleva viittaus elintarvikkeiden ravitsemukselliseen vaikutukseen sisältyy liitteessä II olevan IV osan 2.2.2 kohdan f alakohdan ii alakohtaan, jossa mainitaan ”kivennäisaineet (mukaan lukien hivenaineet), vitamiinit, aminohapot ja mikroravintoaineet – –
niiden elintarvikkeiden osalta, jotka saatetaan markkinoille tiettyjä terveys- tai ravinto-ominaisuuksia tai
‑vaikutuksia omaavina tai tiettyjen kuluttajaryhmien tarpeisiin”. Siinä mainitaan ainoastaan tietyt asetuksen N:o 609/2013 soveltamisalaan kuuluvat tuotteet sekä direktiivissä 2006/125 säännellyt tuotteet. Vaikuttaa näin ollen siltä, että asetuksen 2018/848 7 artiklan b alakohdassa, jossa vahvistettu periaate elintarvikelisäaineiden käytön rajoittamisesta koskee ainoastaan erityisiin ravitsemustarkoituksiin käytettäviä tuotteita, viitataan juuri tähän hyvin erityiseen elintarvikeryhmään (imeväisille ja
lapsille  tarkoitetut elintarvikkeet).
49.      Muut asetuksessa 2018/848 esitetyt viittaukset  ravitsemukselliseen tai ravitsevaan vaikutukseen  koskevat eläintuotantoa(36) ja kasvintuotantoa(37). Katson, että kaikkia näitä luonnonmukaiseen tuotantoon liittyviä
ravitsemuksellisia
tavoitteita
yhdistää se, että ne koskevat tilanteita, joissa subjekti (imeväinen, vauva, tuotantoeläin) tai kohde  (maaperä, kasvi) ei kykene itse huolehtimaan tasapainoisesta ravitsemuksesta.
50.      Toiseksi on todettava, ettei sillä, onko elintarvikelisäaine luonnonmukainen vai ei, ole vaikutusta kalsiumkarbonaatin käyttöön. Täytäntöönpanoasetuksen 2021/1165 liitteessä V olevan A  osan  A1 jaksossa ei nimittäin ole täsmennetty, että kyseisen tuotteen olisi oltava peräisin yksinomaan luonnonmukaisesta tuotannosta, toisin kuin muiden lisäaineiden osalta on säädetty.(38) Asetuksen N:o 889/2008 alkuperäisen
version  liitteessä VIII olevan A osan elintarvikelisäainetaulukossa ei ollut mainintaa luonnonmukaisesta alkuperästä. Velvoite käyttää kyseisiä luonnonmukaisesta tuotannosta peräisin olevia lisäaineita tuli voimaan täytäntöönpanoasetuksen 2019/2164 myötä, joka korvasi kyseisen taulukon. Tämä kehitys ilmenee asetuksen 2018/848 24 artiklan 4 kohdasta, jonka mukaan muiden kuin luonnonmukaisten lisäaineiden käytön hyväksyttävyys perustuu useisiin periaatteisiin, mukaan lukien tilanne, jossa luonnonmukaista ainesosaa ei ole saatavilla riittävästi. Saatavuustilanteen salliessa lisäaineen on sitä vastoin oltava luonnonmukaisesta tuotannosta peräisin. Elintarvikelisäaineet voivat siten olla luonnonmukaisia tai muita kuin luonnonmukaisia.
51.      Tämä arvio saa nähdäkseni vahvistusta asetuksen 2021/1165 7 artiklasta, jossa täsmennetään, että käytettäessä muuta kuin luonnonmukaista maatalousperäistä ainesosaa
elintarvikelisäaineena siihen sovelletaan kyseiseen lisäaineeseen sovellettavaa sääntelyä. Vaikka tämän artiklan voimaantulo siirtyi ajankohtaan 1.1.2024,(39) uusi säännöstö on selvä: muun kuin luonnonmukaisen maatalousperäisen ainesosan osalta käyttötarkoitus määrää sovellettavan sääntelyn.
52.      Kolmanneksi katson, että asetuksen 2018/848 24 artiklan 2 kohdassa säädetään kahdesta erillisestä  sääntelystä muiden kuin luonnonmukaisten maatalousperäisten ainesosien ja elintarvikelisäaineiden osalta.  Kuten äsken esitin, elintarvikelisäaineita koskevaa sääntelyä sovelletaan kuitenkin sekä luonnonmukaisiin että muihin kuin luonnonmukaisiin ainesosiin. Tästä seuraa, ettei ainesosan luonnonmukaisuus mahdollista elintarvikelisäaineisiin sovellettavan säännöstön kiertämistä.(40)
53.      Asetuksen 2018/848 24 artiklan 2 kohdan a ja b alakohdassa säädetään, että
”komissio voi –
– sallia eräiden tuotteiden ja aineiden käytön luonnonmukaisten jalostettujen elintarvikkeiden – – tuotannossa, ja se sisällyttää kaikki tällaiset sallitut tuotteet ja aineet luetteloihin käytettäväksi rajoitetusti seuraaviin tarkoituksiin: elintarvikkeiden lisäaineina ja valmistuksen apuaineina – – luonnonmukaisten jalostettujen elintarvikkeiden tuotannossa käytettävinä muina kuin luonnonmukaisina maatalousperäisinä aineosina”.
54.      Täytäntöönpanoasetuksen 2021/1165 liitteessä V olevan A osan A1 jaksossa, jonka otsikkona on ”Elintarvikkeiden lisäaineet, mukaan lukien kantaja-aineet”,  mainitaan kalsiumkarbonaatin käytölle erityisehto ”ei saa käyttää tuotteiden väriaineena eikä kalsiumlisänä”.  Tämän säännöstön mukaan kalsiumkarbonaattia pidetään elintarvikelisäaineena, jonka tehtävänä ei voi olla värjääminen eikä kalsiumilla täydentäminen. Näillä kielletyillä tehtävillä on näin ollen teknologinen tarkoitus,  koska muutoin kalsiumkarbonaattia ei tällaisissa käyttötarkoituksissa luokiteltaisi ”elintarvikelisäaineeksi”.  Sitä vastoin kalsiumkarbonaattia koskevaan mainintaan valmistuksen apuaineiden luettelossa  (kyseisen täytäntöönpanoasetuksen liitteessä V olevan A osan A2 jakso)  ei sisälly mitään erityistä ehtoa tai rajoitusta.
55.      On huomattava, että täytäntöönpanoasetuksessa 2025/973(41) yhdistetään täytäntöönpanoasetuksen 2021/1165 liitteessä V olevan A osan elintarvikelisäaineiden luettelo (A1 jakso) ja valmistuksen apuaineiden luettelo (A2 jakso), ottaen huomioon, että ”tietyt valmistuksen apuaineiksi luokitellut tuotteet olisi luokiteltava pikemminkin elintarvikelisäaineiksi sen perusteella, mikä on niiden teknologinen vaikutus lopputuotteessa, ja tietyt muut tuotteet olisi niiden käyttötarkoituksen mukaisesti luokiteltava elintarvikelisäaineiksi ja elintarvikkeiden valmistuksen apuaineiksi”.(42)
56.      Täytäntöönpanoasetuksen 2025/973 18 perustelukappaleessa täsmennetään lisäksi, että ”kyseisestä yhdistetystä luettelosta olisi poistettava erityisedellytys, jonka mukaan lisäainetta kalsiumkarbonaatti ei saa käyttää väriaineena tai kalsiuminlisänä, koska asetuksen [2018/848] liitteessä II olevan IV osan 2.2.2 kohdan c,[(43)] d[(44)] ja f alakohdassa vahvistetut säännöt sisältävät jo tämän edellytyksen”.(45)
57.      Asetuksen 2018/848 liitteessä II olevan IV osan 2.2.2 kohdan f alakohdassa mainitaan näistä tuotteista ja aineista ”kivennäisaineet (mukaan lukien hivenaineet), vitamiinit, aminohapot ja mikroravintoaineet, edellyttäen että unionin lainsäädännön säännöksissä tai unionin lainsäädännön mukaisissa kansallisissa säännöksissä ’oikeudellisesti suoraan velvoitetaan’ käyttämään niitä tavanomaiseen käyttöön tarkoitetuissa elintarvikkeissa sillä seurauksella, että elintarviketta ei voida lainkaan saattaa markkinoille tavanomaiseen käyttöön tarkoitettuna elintarvikkeena ilman kyseisten kivennäisaineen, vitamiinin, aminohapon tai mikroravintoaineen lisäämistä”.
Ennakkoratkaisupyynnöstä eikä asianosaisten huomautuksista ei ilmene, että olisi olemassa säännöstä, joka velvoittaisi lisäämään kalsiumia pääasiassa kyseessä oleviin elintarvikkeisiin, eli riisi- ja kaurapohjaisiin juomiin, jotta niitä voitaisiin saattaa markkinoille.(46)
58.      Lisäksi komissio tukeutuu tähän säännökseen todetakseen, että kalsiumkarbonaatin käyttö on kielletty luonnonmukaisten elintarvikkeiden jalostuksessa(47) käyttäen sille asetuksen 2018/848 54 artiklassa annettua toimivaltaa antaa delegoituja säädöksiä, joilla muutetaan ”liitteessä II olevan IV osan 2.2.2 kohtaa niiden tuotteiden ja aineiden tyypin ja koostumuksen osalta, joiden käyttö jalostetuissa elintarvikkeissa sallitaan, sekä niiden käyttöedellytysten osalta” kyseisen asetuksen 16 artiklan 2 kohdan b alakohdan nojalla.
59.      Näin ollen katson, että pääasiassa kyseessä olevaa jauhetta, joka koostuu pääosin kalsiumkarbonaatista, on pidettävä elintarvikelisäaineena, jonka käyttö on kielletty luonnonmukaisten elintarvikkeiden tuotannossa silloin, kun sitä käytetään yksinomaan kasviperäisen juoman täydentämiseksi kalsiumilla, vaikka tähän ei unionin säännöstössä tai kansallisessa säännöstössä oikeudellisesti suoraan velvoiteta.
V       Ratkaisuehdotus
60.      Edellä esitetyn perusteella ehdotan, että unionin tuomioistuin vastaa Raad van Staten (ylin hallintotuomioistuin, Belgia) esittämään ennakkoratkaisukysymykseen seuraavasti:
Luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30.5.2018 annetun Euroopan parlamentin ja neuvoston asetuksen (EU) 2018/848, sellaisena kuin se on muutettuna
17.1.2022 annetulla komission delegoidulla asetuksella (EU) 2022/474, 24 artiklan 2 kohdan a alakohtaa sekä sen liitteessä II olevan IV osan 2.2.1 kohtaa ja 2.2.2 kohdan f ja i alakohtaa yhdessä asetuksen 2018/848 7 artiklan b alakohdan kanssa
on tulkittava siten, että
luonnonmukaiseksi sertifioidun jauheen, joka on valmistettu  puhdistetuista, kuivatuista ja jauhetuista Lithothamnium calcareum ‑levän kerrostumista, joissa on luonnostaan runsaasti kalsiumkarbonaattia, käyttäminen  elintarvikkeiden jalostuksessa kalsiumin lisäämistarkoituksessa  on kielletty, koska kalsiumkarbonaattia ei saa käyttää tähän tarkoitukseen ja  koska kalsiumin käyttämiseen tavanomaiseen käyttöön tarkoitetuissa elintarvikkeissa ei oikeudellisesti suoraan velvoiteta.
1      Alkuperäinen kieli: ranska.
2      Luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30.5.2018 annettu Euroopan parlamentin ja neuvoston asetus (EUVL 2018, L 150, s. 1).
3      Komission delegoitu asetus 17.1.2022 (EUVL 2022, L 98, s. 1), jäljempänä asetus (EU) 2018/848.
4      Tiettyjen luonnonmukaisessa tuotannossa käytettävien tuotteiden ja aineiden sallimisesta ja niiden luetteloiden laatimisesta 15.7.2021 annettu komission täytäntöönpanoasetus (EUVL 2021, L 253, s. 13).
5      Ks. tuomio 29.4.2021, Natumi (C‑815/19, jäljempänä tuomio Natumi, EU:C:2021:336).
6      Luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28.6.2007 annettu neuvoston asetus (EUVL 2007, L 189, s. 1).
7      Luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5.9.2008 annettu komission asetus (EUVL 2008, L 250, s. 1) sellaisena kuin se on muutettuna 17.12.2019 annetulla komission täytäntöönpanoasetuksella (EU) 2019/2164 (EUVL 2019, L 328, s. 61), jäljempänä asetus N:o 889/2008. Kyseinen asetus kumottiin täytäntöönpanoasetuksella 2021/1165.
8      Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28.1.2002 annettu Euroopan parlamentin ja neuvoston asetus (EYVL 2002, L 31, s. 1).
9      Elintarvikelisäaineista 16.12.2008 annettu Euroopan parlamentin ja neuvoston asetus (EUVL 2008, L 354, s. 16).
10      Elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta 25.10.2011 annettu Euroopan parlamentin ja neuvoston asetus (EU) N:o 1169/2011 (EUVL 2011, L 304, s. 18).
11      Kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21.10.2009 annettu Euroopan parlamentin ja neuvoston asetus (EUVL 2009, L 309, s. 1).
12      Imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta 12.6.2013 annettu Euroopan parlamentin ja neuvoston asetus (EUVL 2013, L 181, s. 35).
13      Imeväisille ja pikkulapsille tarkoitetuista viljapohjaisista valmisruoista ja muista lastenruoista 5.12.2006 annettu komission direktiivi (EUVL 2006, L 339, s. 16).
14      Ks. täytäntöönpanoasetuksen 2021/1165 13 artiklan kolmas kohta.
15      Sellaisena kuin se on muutettuna  22.10.2018 annetulla komission täytäntöönpanoasetuksella (EU) 2018/1584 (EUVL 2018, L 264, s. 1).
16      Ennakkoratkaisua pyytänyt tuomioistuin viittaa täytäntöönpanoasetuksen
2021/1165 liitteessä V olevaan B osaan.
17      Asiakirja on saatavilla seuraavassa internetosoitteessa: https://agriculture.ec.europa.eu/farming/organic-farming/organics-glance_fr.
Asiakirja on päivitetty viimeksi 26.1.2026.
18      Ks. tuomio 14.6.2017, TofuTown.com (C‑422/16, EU:C:2017:458, 40 kohta oikeuskäytäntöviittauksineen sekä tuomiolauselma).
19      Ravintolisiä koskevan jäsenvaltioiden lainsäädännön lähentämisestä 10.6.2002 annetussa Euroopan parlamentin ja neuvoston direktiivissä 2002/46/EY (EYVL 2002, L 183, s. 51),
sellaisena kuin se on muutettuna 22.10.2008 annetulla Euroopan parlamentin ja neuvoston asetuksella (EY) N:o 1137/2008 (EUVL 2008, L 311, s. 1), tarkoitetussa merkityksessä.
20      Elintarvikkeita koskevista ravitsemus- ja terveysväitteistä 20.12.2006 annetussa Euroopan parlamentin ja neuvoston asetuksessa (EY) N:o 1924/2006 (EUVL 2006, L 404, s. 9) ja muiden kuin sairauden riskin vähentämiseen ja lasten kehitykseen ja terveyteen viittaavien elintarvikkeita koskevien sallittujen terveysväitteiden luettelosta 16.5.2012 annetussa komission asetuksessa (EU) N:o 432/2012 (EUVL 2012, L 136, s. 1) tarkoitetussa merkityksessä.
21      Erityisravinnoksi tarkoitetuista elintarvikkeista 6.5.2009 annetussa Euroopan parlamentin ja neuvoston direktiivissä 2009/39/EY (EUVL 2009, L 124, s. 21) ja erityisruokavaliovalmisteisiin ravitsemuksellisessa tarkoituksessa lisättävistä aineista 13.10.2009 annetussa komission asetuksessa (EY) N:o 953/2009 (EUVL 2009, L 269, s. 9) tarkoitetussa merkityksessä.
22      Ks. tuomio 5.11.2014, Herbaria Kräuterparadies (C‑137/13, EU:C:2014:2335, 46 kohta).
23      C‑240/23, EU:C:2024:852.
24      C‑137/13, EU:C:2014:2335.
25      Kyseinen 2.2.2 kohdan f alakohta on saanut vaikutteita suoraan 5.11.2014 annetusta tuomiosta Herbaria Kräuterparadies (C‑137/13, EU:C:2014:2335).
26      Ks. tuomio 4.10.2024, Herbaria Kräuterparadies II (C‑240/23, EU:C:2024:852, 85 kohta ja tuomiolauselma).
27      Ks. asetuksen N:o 889/2008 27 artiklan 1 kohta ja liite VIII.
28      Ks. tuomio Natumi (47 kohta).
29      Ks. asetuksen N:o 834/2007 19 artiklan 2 kohdan b alakohta ja 21 artikla.
30      Ks. tuomio Natumi (67 kohta).
31      Ks. tuomio Natumi (68 kohta).
32      Ks. tuomio Natumi (69 kohta).
33      Tämä seikka ei mahdollista kyseisten tuotteiden luokittelemista ”valmistuksen apuaineiksi”, jotka voivat jäädä lopulliseen tuotteeseen ainoastaan jäämänä, josta ei aiheudu vaaraa terveydelle ja jolla ei ole teknologista vaikutusta kyseiseen tuotteeseen. Ks. asetuksen2018/848 3 artiklan 65 alakohdassa oleva määritelmä, jossa viitataan asetuksen N:o 1333/2008 3 artiklan 2 kohdan b alakohdassa säädettyyn määritelmään.
34      Ks. asetuksen N:o 1333/2008 3 artiklan 2 kohdan a alakohdan toisen alakohdan ii alakohta.
35      Ks. tämän ratkaisuehdotuksen 38 kohta.
36      Ilmausta  ”ravitsemustarkoitukset”  käytetään 8 artiklan b alakohdassa; ilmaus ”ravitsemukselliset tarpeet”  esiintyy liitteessä II olevan II osan 1.4.1 kohdan b alakohdassa ja III osan 3.1.3.1 kohdan a alakohdassa; ilmausta  ”ruokintamallit”  käytetään liitteessä II  olevan II osan 1.4.1 kohdan d alakohdassa; ilmausta  ”ravitsemukselliset lisäaineet”  käytetään liitteessä II  olevan II osan 1.5.2.3 kohdassa; ilmaus  ”ravitsemuksellinen koostumus”  esiintyy liitteessä II olevan III osan 3.1.3.1 kohdan b alakohdan ii alakohdassa  ja ilmausta  ”ravitsemukselliset tarpeet” käytetään liitteessä II olevan III osan 3.1.3.2 kohdan a alakohdassa.
37      Ilmaus ”ravinteet” esiintyy 24 artiklan 1 kohdan b alakohdassa, 31 artiklassa sekä liitteessä II olevan I osan 1.2 ja 1.9.6 kohdassa; ilmaus ”viljelykasvien erityiset ravinnetarpeet” esiintyy 24 artiklan 3 kohdan d alakohdassa; ilmaus  ”omat ravinnevarastot” esiintyy liitteessä II olevan I osan 1.3 kohdan a alakohdassa ja ilmaus ”ravinnetarpeet” esiintyy liitteessä II olevan I osan 1.9.3 kohdassa.
38      Lesitiinit, rosmariiniuutteet,  johanneksenleipäpuujauhe, guarkumi, arabikumi,  tarakumi,  gellaanikumi,  glyseroli,  mehiläisvaha,  karnaubavaha ja erytritoli.
39      Ks. tämän ratkaisuehdotuksen alaviite 14.
40      Ks. tämän ratkaisuehdotuksen 50 ja 51 kohta.
41      Täytäntöönpanoasetuksen (EU) 2021/1165 muuttamisesta ja oikaisemisesta tiettyjen tuotteiden ja aineiden käytön sallimiseksi luonnonmukaisessa tuotannossa sekä kyseisten tuotteiden ja aineiden luettelon vahvistamisesta 23.5.2025 annettu komission täytäntöönpanoasetus (EUVL L, 2025/973).
42      Ks. täytäntöönpanoasetuksen 2025/973 johdanto-osan 17 perustelukappale.
43      Lihan ja munankuorien leimaamisessa käytettävät väriaineet.
44      Luonnonvärit ja luonnolliset päällysaineet sellaisten keitettyjen munien kuorien perinteistä koristevärjäystä varten, joita tuotetaan niiden saattamiseksi markkinoille tiettynä vuodenaikana.
45      Tämä sanamuoto täsmentää selvästi, että sekä värjääminen että kalsiumilla täydentäminen kalsiumkarbonaatin avulla on kielletty.
46      Ks. analogisesti tuomio Natumi (66 kohta).
47      Ks. tämän ratkaisuehdotuksen 28 kohdassa mainitut usein esitetyt kysymykset luonnonmukaista tuotantoa koskevista säännöistä, erityisesti vastaus 4.5 osan kysymykseen 12 (s. 113 ja 114), jossa tiedustellaan mahdollisuutta käyttää Lithothamnium calcareum ‑levää luonnonmukaisten elintarvikkeiden tuotannossa:  ”Ei. Asetuksen 82018/848] liitteessä II olevan IV osan 2.2.2 kohdan f alakohta on merkityksellinen – –  Lithothamnium calcareumin pääasiallinen ainesosa on kalsiumkarbonaatti, ja sen pääasiallinen tehtävä jalostetuissa elintarvikkeissa on kalsiumin saannin lisääminen.  Koska kalsiumkarbonaatti on kivennäisaine, sen käyttö luonnonmukaisessa tuotannossa edellyttää näin ollen  asetuksen [2018/848] liitteessä II olevan IV osan 2.2.2 kohdan mukaista lupaa” (vapaa käännös).